রাওডি বেবি

রাওডি বেবি  (বিকল্প বানানঃ রাউডি বেবি) একটি তামিল চলচ্চিত্র সঙ্গীত। ধনুষের গীতি ও যুবন শঙ্কর রাজার সঙ্গীত পরিচালনায়, এই গানে কণ্ঠ দিয়েছেন ধনুষ নিজে ও ধীক্ষিতা ভেংকড়েশন। এই সঙ্গীত বা গানটি ২০১৮ সালের চলচ্চিত্র মারি ২-এ ব্যবহার করা হয়েছে ২৯ নভেম্বর ২০১৮ তারিখে গানটি একক সঙ্গীত হিসাবে আনুষ্ঠানিকভাবে প্রকাশ করা হয়। মারি ২ চলচ্চিত্রটির তেলুগু ভাষান্তর করার সময় এই সঙ্গীতের একটি তেলুগু সংস্করণ প্রকাশিত হয়েছিল। তেলুগু সংস্করণে ধনুষের সাথে মহিলা অংশের কণ্ঠ দিয়েছিলেন এম এম মানসী।

সঙ্গীত শোনার 'অনলাইন' মাধ্যমে গানটি প্রকাশের পরপরই শ্রোতাদের মাঝে অভাবনীয় জনপ্রিয় হয়; গানের চিত্রায়নে ধনুষ ও সাই পল্লবী অভিনয় করেন। ২ জানুয়ারী ২০১৯-এ ইউটিউবে রাওডি বেবি'র ভিডিও প্রকাশিত হয়। রাওডি বেবি ইউটিউবের বেশ কয়েকটি রেকর্ড ভেঙেছে। গানটি ২০১৯ সালে ইউটিউবের সর্বাধিক দেখা ভারতীয় গান এবং ইউটিউবের সর্বকালে দেখা ভারতীয় গানের তালিকার ৩০ নম্বরে রয়েছে।

সঙ্গীত ভিডিও 
চেন্নাইয়ের এভিএম স্টুডিওতে এই গানের চিত্রায়ণ করা হয়। মুখ্যশিল্পী হিসেবে ধনুষ ও সাই পল্লবী এই গানের সাথে ঠোঁট মিলিয়েছেন এবং একদল নৃত্যশিল্পীর সাথে নেচেছেন। মূলত প্রভু দেবা ও সহকারী হিসেবে জানি মাস্টার এই গানের নৃত্য নির্দেশনা দিয়েছেন। সাই পল্লবী মারি ২ চলচ্চিত্রে অভিনয়ের পূর্বে ২০০৮ সালে উঙ্গালিল ইয়ার আদুত প্রভুদেবা (কে হবেন পরবর্তী প্রভুদেবা?) নামের একটি নৃত্য বিষয়ক প্রতিযোগিতামূলক টেলিভিশন অনুষ্ঠানে অংশ নিয়েছিলেন। পল্লবী ঐ প্রতিযোগিতার সেমিফাইনালে বাদ পরেন। চূড়ান্ত দুই প্রতিযোগী হিসেবে না থাকার কারণে তিনি প্রভুদেবার সাথে সাক্ষাৎ করতে পারেননি এই গানের মাধ্যমে তিনি প্রথম বার প্রভুদেবার নির্দেশনায় কাজ করেন।

মুক্তি ও মূল্যায়ন 

২০১৮ সালের ২৯ নভেম্বর সঙ্গীত বিষয়ক অনলাইন মাধ্যমে একক সঙ্গীত হিসেবে এবং পরবর্তীতে ২০১৯ সালের ১৯ জানুয়ারি ইউটিউবে সঙ্গীত ভিডিও  প্রকাশিত হয়। ভিডিও প্রকাশের পরে, গানটির চিত্রায়ণ ও নৃত্যশৈলীর জন্য জনপ্রিয় হয়

মূল্যায়ন 
মিউজিকএলাউড.কম  রাওডি বেবি'কে বছরের অন্যতম সেরা তামিল সঙ্গীত হিসেবে তালিকাভুক্ত করেছিল ফিল্ম কমপারিজন-এ সঙ্গীত সমালোচক কার্তিক শ্রীনিবাসন গানটিকে ২০১৮ সালের নভেম্বরের মাসের সেরা ১০ তামিল গানের তালিকায় স্থান দেন তিনি 'রাওডি বেবি'কে "আফ্রিকান-স্টাইলের গিটার দোলানো ও ধনুষ ও ধীক্ষিতার  মজা করে গাওয়া একটি দুর্দান্ত গান" হিসেবে বর্ণনা করেন। সিলভারস্ক্রিনের আর্তি মুরালি গানটিকে "প্রফুল্ল, বোকা এবং সেরা ধরনের" বলেছিলেন। ওয়ানলিকলিউড.কম-এ এই গান সম্পর্কে লেখা হয়েছে- "মনকে আচ্ছন্ন করা সুর দিয়ে যুবন শঙ্কর রাজা মারি ২-এর এই গানকে অনন্য উচ্চতায় নিয়ে গেছেন। এই গীতির শব্দ চয়নের কারণে ধনুষের গলায় গানের কথা গুলি অস্থির মনে হতে পারে, তবে এটা এমন একটি সুর যা কয়েকবার শোনার পরে মাথায় ঢুকে যায়, আর এখানেই সুরকার সফল হয়েছেন"।

কৃতিত্ব ও অর্জন  
মিউজিক ভিডিওটি প্রকাশের পরে বেশ কয়েকটি ইউটিউব রেকর্ড ভেঙেছে। দ্রুততম( মাত্র ১৬ দিন) সময়ের মধ্যে এই গানটি দক্ষিণ ভারতীয় এবং প্রথম তামিল গান হিসেবে ১০০ মিলিয়নের বেশিবার দেখা হয়। বিলবোর্ড এই গানের ভিডিওকে ২০১৯ সালের বিশ্বব্যাপী দেখা শীর্ষ ১০ গানের সঙ্গীত ভিডিও'র তালিকাভুক্ত করেছে ইউটিউবের শীর্ষ 'ট্রেন্ডিং মিউজিক ভিডিও' অনুসারে, রাওডি বেবি ছিল ২০১৯ সালের সর্বাধিক দেখা ভারতীয় ভিডিও এবং বিশ্বব্যাপী সপ্তম। ২০২০ সালের ফেব্রুয়ারি পর্যন্ত, গানটি ইউটিউবে ৮০০ মিলিয়নেরও বেশি দেখা একমাত্র দক্ষিণ ভারতীয় ও তামিল ভাষার সংগীত ভিডিও। নভেম্বর ২০২০-এ, প্রথম দক্ষিণ ভারতীয় গান হিসেবে ইউটিউবে গানটির দর্শন সংখ্যা ১ বিলিয়ন (১০০ কোটি) অতিক্রম করে। ১০ এ ফেব্রুয়ারি ২০২৩ অনুযায়ী ইউটিউবে গানটি ১.৪ বিলিয়নেরও বেশি ভিউ হয়।

পুরস্কার ও মনোনয়ন

তথ্যসূত্র

বহিঃসংযোগ 

 ইউটিউবে রাওডি বেবি (লিরিক ভিডিও)

চলচ্চিত্রের গান
ভারতীয় গান
২০১৮-এর গান
তামিল ভাষার গান
তেলুগু ভাষার গান